આજની મોટાભાગની છોકરીઓ એનાં પતિ પાછળ ઘસડાઈને ચાલવા નથી માંગતી. એ તો પતિ સાથે મળીને ચાલવા-દોડવા માંગે છે. સમયની સાથે લોકોના વિચારો બદલાયા છે. એનું વર્તન પણ જરાંતરાં બદલાયું છે. એને સ્વીકારવું રહ્યું. તમારા પિતા સાંજે બળદગાડું લઈને ઘરે પાછા ફરતા ત્યારે તમે બળદ છોડીને, એને પાણી પીવડાવી ખીલે બાંધવાનું કામ કરીને મદદ કરતા. આજનો યુવાન તમને મોબાઇલ/સ્માર્ટ ફોનમાં કોઈનો કોન્ટેક્ટ નંબર સેવ કરીને, મેસેજ વાંચી સંભળાવીને કે ડાયરીમાંથી નંબર શોધી આપીને મદદ કરે છે. કેમ કે એની પાસે તમે બળદગાડું લાવ્યા જ ક્યાં છો? ને એને બળદગાડું જોઈતું પણ નથી. મદદ એવી જ છે. સ્નેહ પણ એ જ છે. માત્ર રીત બદલાઈ છે.